KIRJALLINEN KYSYMYS P-1018/02 esittäjä(t): Philip Bradbourn (PPE-DE) komissiolle. Veden laadun arviointi.



Virallinen lehti nro 277 E , 14/11/2002 s. 0130 - 0131



KIRJALLINEN KYSYMYS P-1018/02 esittäjä(t): Philip Bradbourn (PPE-DE) komissiolle (5. huhtikuuta 2002) Aihe: Veden laadun arviointi Komissio suoritti osana yhdyskuntajätevesien käsittelystä annetun direktiivin täytäntöönpanon valvontaa veden laadun arvioinnin. Tietääkö komissio näin ollen, missä West Midlandsin alueen osissa veden laatu on erityisen heikko ja mihin toimiin olisi ryhdyttävä ongelmien ratkaisemiseksi näillä alueilla? Margot Wallströmin komission puolesta antama vastaus (14. toukokuuta 2002) Yhdyskuntajätevesien käsittelystä annettuun direktiiviin(1) liittyen Yhdistynyt kuningaskunta on osittain määritellyt haavoittumiselle alttiiksi Midlandsin alueen, johon kuuluvat muun muassa seuraavat joet: Leadon, Chelt, Avon, Bow Brook, Arrow, Teme ja Blyth. Lisäksi Midlandsin alue sijaitsee Humber-joen valuma-alueella, jonka suisto olisi komission mukaan pitänyt myös määritellä rehevöitymisen vuoksi haavoittumiselle alttiiksi alueeksi. Midlandsin alueen halki virtaava Trent-joki on yksi tärkeimmistä Humberin suistolle laskevista joista. Komissio aloitti vuonna 1998 Yhdistynyttä kuningaskuntaa vastaan rikkomisesta johtuvan menettelyn, joka koskee mahdollisesti haavoittumiselle alttiiden alueiden määrittelemistä yhdyskuntajätevesien käsittelystä annetun direktiivin mukaan. Menettely on tällä hetkellä perustellun lausunnon vaiheessa. Selvittääkseen heikkoon vedenlaatuun liittyvän ongelman jäsenvaltioiden on määriteltävä direktiivissä vahvistettujen arviointiperusteiden mukaan haavoittumiselle alttiit alueet. Yksi näistä arviointiperusteista on rehevöityminen. Yhdyskuntajätevesien käsittelystä annetussa direktiivissä alueille, jotka on rehevöitymistilan vuoksi määritelty haavoittumiselle alttiiksi, säädetään tiukemmista toimenpiteistä (fosforin tai/ja typen poistosta) taajamissa, joiden asukasvastineluku (avl) on yli 10 000 (määräaika 31. joulukuuta 1998). Yhdyskuntajätevesien käsittelystä annetussa direktiivissä jäsenvaltioita vaaditaan raportoimaan komissiolle direktiivin täytäntöönpanosta. Viimeinen ajankohta, josta komissiolla on kaikki tiedot, on vuosi 1998. Tuolloin suuri osa Ison-Britannian taajamista, joiden jätevedet lasketaan haavoittumiselle alttiille alueille, ei vastannut direktiivin säännöksiä. West-Midlandsin alueella Barstonin, Redditchin, Pershoren, Ludovin, Ledburyn, Gloucesterin, Stanleyn keskustan ja Coaleyn taajamat eivät vastanneet direktiivin säännöksiä. Tilanne on saattanut muuttua muutaman viime vuoden aikana, ja komission tietojen mukaan Ison-Britannian viranomaiset aikoivat ottaa käyttöön asianmukaiset käsittelylaitokset joissakin näistä taajamista. Alueiden heikon vedenlaadun parantamiseksi on otettava käyttöön enemmän jätevedenkäsittelylaitoksia, jos lähdetään siitä olettamuksesta, että pistekuormituslähteet ovat ratkaiseva tekijä. Rehevöitymisen ongelma on vakava, ja rehevöityneet tai rehevöitymisuhan alaiset alueet olisi määriteltävä haavoittumiselle alttiiksi. Tästä syystä olisi ryhdyttävä tiukempiin toimenpiteisiin. West-Midlandsin alueella tämä tarkoittaisi muiden vaatimusten täyttämisen ohella, että monissa suurimmista kaupungeista, joissa vesi tällä hetkellä käsitellään vain biologisesti, olisi siirryttävä lisäksi jäteveden jälkikäsittelyyn. (1) Neuvoston direktiivi 91/271/ETY, annettu 21. toukokuuta 1991, yhdyskuntajätevesien käsittelystä (EYVL L 135, 30.5.1991), sellaisena kuin se on muutettuna komission direktiivillä 98/15/EY, annettu 27. helmikuuta 1998 (EYVL L 67, 7.3.1998).